Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбите изјавени од Ј.З. од Скопје, поднесени против Град Скопје, по предметот Барање за пристап до информации од јавен карактер, на 05.06.2026 година го донесе следното:

                                                      Р Е Ш Е Н И Е
1.Жалбата изјавена од Ј.З. од Скопје, поднесена против Град Скопје, заведена во Агенцијата со бр.08-127 на 08.05.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган. 
2.Решението на Имателот на информации бр.08-4442/2 од 11.05.2026 година СЕ ПОНИШТУВА.
	  3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Ј.З. од Скопје, како што е наведено во Жалбата, на 07.04.2026 година поднел Барање за пристап до информации од јавен карактер до Град Скопје, со кое побарал по е-маил да му се достави електронски запис од следната  информација:  
„1. Дали Град Скопје во моментов наплаќа данок на промет на недвижен имот при прв промет на станови кои се наоѓаат во објекти со катастарската индикација за намена на зграда А1-1, на кои е пресметан ДДВ со стапка од 5% и кои се продаваат во рок до 5 години по изградбата?
2. Доколку се наплаќа данок на промет на недвижен имот согласно со наведеното во точка 1, по кој точен правен основ (конкретен член  од Законот за даноците на имот)....
3. Дали се наплаќа данок на промет на недвижен имот согласно со наведеното во точка 1, сметано од датумот на влегување во сила на Законот за даноците на имот...
4.Доколку постои разлика во примената на законот за овие објекти врз основа на каков акт (закон, автентично толкување, упатсво или одлука на Град Скопје, Министерство за финансии или Управа за јавни приходи е направена промената на примената на Законот за даноците на имот?
5.Доколку се наплаќа данок на промет на недвижен имот согласно со наведеното во точка 1, да ми се достави информација:
-Дали и на кој начин граѓаните на Град Скопје се известени за оваа промена...
-Дали постои јавно објавено известување, упатство или одлука на веб-страницата на Град Скопје со која се информира јавноста за оваа промена.
6. Одговор од овластените лица во врска со дискриминацијата која се прави помеѓу граѓаните, на кои им е пресметан и наплатен данокот на промет (за кои е применето ослободувањето од член 25 став (1) точка 6 од Законот за даноците на имот)  во однос на граѓаните на кои им се наплатува данокот на промет и не се применува даночното ослободување, при постоење на иста правна и фактичка состојба? “
Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба,  заведена во Агенцијата со бр.08-127 на 08.05.2026 година. 
 	Агенцијата, преку е-маил заведен со бр.08-127 од 12.05.2026 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
	Имателот на информации испрати мејл заведен во Агенцијата со бр.08-127 на 19.05.2026 година со следната содржина: „Информирам дека веќе е постапено по предметното Барање и истото го дотавувам во прилог на овој е-mail” . Во прилог кон мејлот достави Решение бр.08-4442/2 од 11.05.2026 година  со кое Барањето на барателот се одбива. 
	Постапувајќи по Жалбата, Агенцијата за заштита на правото на слободен пристап до информациите од јавен карактер истата ја уважи, Решението на Имателот на информации го поништи и предметот го врати на повторно постапување пред првостепениот орган, поради следното:
Постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил бараните информации во целост на начин и во форма наведени во Барањето.    
Во конкретниот случај Агенцијата утврди дека при изготвување и донесување на Решение бр.08-4442/2 од 11.05.2026 година не се испочитувани одредбите предвидени во член 6 став 1 и став 3 од Законот за слободен пристап до информации од јавен карактер. Со Решението Барањето на барателот се одбива, без притоа да се образложат причините поради кои Барањето на барателот се одбива, во  Образложението на Решението меѓу другото само е наведено „...по поднесени даночни пријави...со намена на објект А1, Град Скопје го применува член 19 став 1 од Законот за даноците на имот и на даночните обврзници им утврдува данок на промет на недвижности...”.
Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 од истиот Закон, е должен да ја информира јавноста со објавување на податоци од негова надлежност кои ги извршува, тарифници за надоместоци за издавање на реални акти, решенија и други видови акти за извршување на законите и други прописи, како и други информации кои произлегуваат од надлежноста и работата на имателот на информацијата.
Агенцијата му укажува на Имателот на информации дека согласно член 6 став 1 од Законот за слободен пристап до информации од јавен карактер Имателите на информации можат да одбијат барање за пристап до информација само за таксативно наведените информации во овој член од законот. 
Имено, Барање за пристап до информации од јавен карактер може да се одбие само во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, а по спроведен задолжителен Тест на штетност, регулиран во член 3 точка 6 и член 6 став 3 од Законот за слободен пристап до информации од јавен карактер, со кој ќе се утврди дали со објавување на бараната информација последиците врз интересот кој се заштитува се поголеми од јавниот интерес и кои се штетните последици врз интересот кој се заштитува.
Агенцијата му укажува на Имателот на информации дека, во конкретниот случај е должен одново да го разгледа Барањето на Барателот, со тоа што да утврди дали бараните информации спаѓаат во редот на информации од јавен карактер или во редот на исклучоците од слободниот пристап до информации. 
Во случајов, Имателот на информации во своето Решение го одбива пристапот до бараните информации во целост, не наведувајќи за каков исклучок од слободниот пристап станува збор. 
При повторното постапување по предметното Барање, Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата. 
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

Директор,
                                                                                                                   Петар Гајдов

